Astăzi, la sediul Federației Române de Fotbal (FRF), a fost stabilit, prin tragere la sorți, programul meciurilor din play-off-ul și play-out-ul Ligii a 2-a.
Ultima etapă a sezonului regular din Liga a 2-a, desfășurată weekendul trecut, a stabilit numele celei de-a șasea echipe care va juca pentru promovarea în primul eșalon fotbalistic. S-au luptat Chindia Târgoviște, Ceahlăul Piatra Neamț și Gloria Buzău, iar câștig de cauză a avut ultima, care s-a impus cu un categoric 5-0, pe teren propriu, în confruntarea cu Viitorul Pandurii.
În play-off-ul pentru promovarea în Liga 1 vor evolua CSC 1599 Șelimbăr (42 puncte), Unirea Slobozia (40 puncte), Corvinul Hunedoara (37 puncte), Gloria Buzău (34 puncte), CS Mioveni (33 puncte) și AFK Csikszereda (32 puncte).
Marți, 19 martie, la sediul FRF, a avut loc tragerea la sorți a programului play-off-ului și play-out-ului din Liga a 2-a, astfel că acum fiecare formație își poate face calculele de rigoare. În prima etapă din play-off, programată între 28 martie și 1 aprilie, avem duelurile Unirea Slobozia – CS Mioveni, AFK Csikszereda – CSC 1599 Șelimbăr și Corvinul Hunedoara – Gloria Buzău. În total, fiecare formație va disputa 10 meciuri (sistem tur-retur), iar la final primele două vor promova direct în prima ligă, în timp ce locurile 3 și 4 vor juca un meci de baraj cu locurile 7 și 8 din play-out-ul Ligii 1. Considerând faptul că CSC 1599 Șelimbăr și Corvinul Hunedoara nu au drept de promovare, miza celorlalte patru formații din play-off va fi ocuparea locurile care duc direct în Liga 1, participarea la baraj fiind deja asigurată. Cu alte cuvinte, vom avea o concurență de doi pe loc pentru promovarea în prima ligă.
Restul de 14 echipe au fost împărțite în două grupe de câte șapte, în funcție de locul ocupat la finalul sezonului regular. În cadrul play-out-ului, în fiecare grupă se va disputa un singur joc între participante, rezultând astfel şase meciuri pentru fiecare formație. La final, vor retrograda locurile 6 și 7. În acest sezon nu va mai exista meciul de baraj dintre ocupantele locurilor 5 din cele două grupe pentru a se stabili a cincea retrogradată, deoarece numărul de echipe în Liga a 2-a va crește de la 20 la 22 din sezonul următor.